b'\n_START_ARTICLE_\nSosiaalisesti rajoittuneet\n_START_PARAGRAPH_\nSosiaalisesti rajoittuneet on vuodesta 2000 ilmestynyt suomalainen verkkosarjakuva, jolla oli yli 250\xc2\xa0000 k\xc3\xa4ynti\xc3\xa4 kuukaudessa. Ensimm\xc3\xa4inen sarjakuva ilmestyi 20. syyskuuta vuonna 2000._NEWLINE__NEWLINE_Sarjakuva kertoi IT-alan ihmisten ty\xc3\xb6st\xc3\xa4 ja el\xc3\xa4m\xc3\xa4st\xc3\xa4. Sarjan sankareina ovat esiintyneet ohjelmoijat C ja Plus, jotka muodostivat yhdess\xc3\xa4 taisteluparin C++. Vuonna 2009 parivaljakon oheen on tullut my\xc3\xb6s uusia henkil\xc3\xb6hahmoja. N\xc3\xb6rttien ty\xc3\xb6paikalle bisnesasennetta tuovat yrityksen pomot ja viehkeytt\xc3\xa4 puolestaan l\xc3\xa4hettitytt\xc3\xb6 Iipee, myyntijohtaja eLisa sek\xc3\xa4 miespuolinen Blondisihteeri. N\xc3\xb6rttien luja usko tietotekniikan kaikkivoipaisuuteen tarjoaa asetelman huumorille, ja sarjakuvan tekij\xc3\xa4t sanovat todistavansa, ett\xc3\xa4 IT-alan ihmiset osaavat nauraa itselleen._NEWLINE_Sarjakuvaa k\xc3\xa4sikirjoittivat Ossi M\xc3\xa4ntylahti ja Pekka Piira. Kuvituksesta vastasi Jukka Piira. Kaikki tekij\xc3\xa4t ovat syntyneet vuonna 1974 Helsingiss\xc3\xa4 ja hankkineet ty\xc3\xb6kokemusta IT-alalta. Kaikilla tekij\xc3\xb6ill\xc3\xa4 on takanaan pitk\xc3\xa4 kirjoittajaura Mikrobitti-lehdess\xc3\xa4._NEWLINE_Vaikka Sosiaalisesti rajoittuneet oli p\xc3\xa4\xc3\xa4asiassa verkkosarjakuva, se on ilmestynyt my\xc3\xb6s perinteisess\xc3\xa4 mediassa, kuten Iltalehden sivustolla ja Ilta-Sanomien ja ITviikon paperiversiossa._NEWLINE_Sarjakuvasta on my\xc3\xb6s ilmestynyt englanninkielinen versio \xe2\x80\x9dThe Socially Challenged\xe2\x80\x9d.'